เร่งวางกระสอบทราย ป้องกันน้ำท่วมชุมชนเขตเทศบาลนครอุบลราชธานี
นายสัมพันธ์ เดือนศิริรัตน์ ผู้อำนวยการโครงการชลประทานอุบลราชธานี มอบหมายให้เจ้าหน้าที่ชลประทาน เร่งนำกระสอบทรายวางแนวคันกั้นน้ำช่วยเหลือบ้านเรือนประชาชนเพิ่มเติม ที่ชุมชนหาดวัดใต้ เขตเทศบาลนครอุบลราชธานี เพื่อป้องกันและบรรเทาอุทกภัย ให้ประชาชนได้รับผลกระทบน้อยที่สุด เนื่องจากระดับน้ำในแม่น้ำมูลเริ่มล้นตลิ่งไหลเข้าท่วมภายในชุมชน จากการติดตามสถานการณ์น้ำแม่น้ำมูล บริเวณสถานีวัดน้ำ M.7 สะพานเสรีประชาธิปไตย อำเภอเมืองอุบลราชธานี ของศูนย์บริหารจัดการน้ำส่วนหน้าในพื้นที่เสี่ยงอุทกภัย ภาคตะวันออกเฉียงเหนือ กองอำนวยการน้ำแห่งชาติ คาดการณ์ในช่วงวันที่ 22-26 กันยายน 2565 ระดับน้ำในแม่น้ำมูลมีแนวโน้มเพิ่มขึ้น นอกจากนี้ ได้เตรียมแผนรับสถานการณ์ระดับน้ำที่เพิ่มสูงขึ้น ทั้งทางด้านบุคลากร  เครื่องจักร เครื่องมือต่างๆ เพื่อทำงานร่วมกับหน่วยงานที่เกี่ยวข้องในการให้ความช่วยเหลือพี่น้องประชาชนได้อย่างทันท่วงที บรรเทาความเดือดร้อนให้กับประชาชนให้มากที่สุด หากหน่วยงานหรือประชาชนต้องการความช่วยเหลือ สามารถติดต่อได้ที่ โครงการชลประทานใกล้บ้าน หรือโทรสายด่วน 1460 ได้ตลอดเวลา